DA Den Europæiske Unions Tidende CE 78/591

(2004/C 78 E/0625)

SKRIFTLIG FORESPØRGSEL E-3564/03

af Torben Lund (PSE) til Kommissionen

(2. december 2003)

Om: Internationale teletjenester og konkurrence

Anvendelsen af teleydelser er steget i takt med internationaliseringen, og tekniske fremskridt gør, at telemarkedet konstant er i bevægelse. Det skaber beskæftigelse, nye vækstbetingelser for virksomheder og flere tilbud til forbrugerne.

Desværre oplever mange forbrugere, at mobilselskabernes priser og abonnementstilbud er uigennemsigtige og ufleksible, og at priserne på grænseoverskridende ydelser er urimeligt opskruede. Området er ikke præget af perfekte konkurrenceforhold, hvilket også betyder, at virksomheder der er afhængige af teleydelser, betaler urimeligt høje priser for en række nødvendige ydelser.

Vil Kommissionen på baggrund heraf redegøre for sit kendskab til problemer på det europæiske telemarked hvad angår konkurrenceforhold, herunder gennemsigtighed, sammenlignelighed, grænseoverskridende ydelser (f.eks. roaming og diverse afgifter ved disse ydelser) og mangler hvad angår oplysninger til forbrugerne både på medlemsstats- og EU-niveau? Har Kommissionen kendskab til undersøgelser af nævnte problemstillinger? Har Kommissionen planer om at sikre, at abonnenter ved anvendelse af roaming tilbydes »den korteste« eller »den billigste« vej, i stedet for at blive omdirigeret og betale ekstra? Hvad agter Kommissionen at foretage sig for at forbedre konkurrenceforholdene — særligt med henblik på gennemsigtighed, sammenlignelighed, grænseoverskridende ydelser og mangler hvad angår oplysninger til forbrugerne — til gavn for forbrugerne og den europæiske økonomi?

Svar afgivet på Kommissionens vegne af Mario Monti

(28. januar 2004)

Kommissionen overvåger regelmæssigt konkurrenceforholdene på det europæiske telemarked i overensstemmelse med sin rolle som håndhæver af EU's konkurrenceregler. Kommissionen er nemlig forpligtet til at anvende disse regler med fasthed i telesektoren, navnlig for så vidt angår grænseoverskridende tjenester. Kommissionen ønsker især at gøre opmærksom på, at der er konstateret en lang række problemer, især vedrørende omfanget, gennemsigtigheden og sammenligneligheden af takster for grænseoverskridende roaming-tjenester, i forbindelse med den sektorundersøgelse af mobil roaming, som Kommissionen iværksatte i henhold til artikel 12 i Rådets forordning nr. 17 (1).

I fortsættelse af de efterfølgende samtaler med berørte parter i 2001 bemærker Kommissionen, at situationen med hensyn til forbrugeroplysninger i hele EU som helhed er blevet betydelig bedre på flere områder: de fleste mobilnetoperatører opkræver nu faste takster hos deres abonnenter for roaming af opkald fra andre medlemsstater. Faste detailtakster har erstattet tidligere ikke-gennemsigtige og uforudsigelige ad valoram-takster, som blev benyttet af praktisk talt alle mobiloperatører i EU, og som var baseret på avancer på den engrostakst, der blev opkrævet af den operatør, på hvis net de udenlandske abonnenter foretog roaming. Detailtaksterne for roaming offentliggøres nu almindeligvis af mobilnetoperatørerne som en del af deres takster, og Kommissionen offentliggør regelmæssigt EU-dækkende oversigter over sådanne takster (2).

Hvad angår valg af et specifikt mobilnet til roaming i en anden medlemsstat, er det en udbredt praksis blandt mobiloperatører på EU-markedet at indgå præferenceaftaler, som kan omfatte præferencerabatter. Abonnenterne har endvidere mulighed for at tilsidesætte den automatiske programmering af et udenlandsk net, som tilbydes af deres mobiloperatør.

Hvad angår størrelsen af roaming-takster, som opkræves mellem mobiloperatører på engrosniveau, undersøger Kommissionen aktivt spørgsmålet med hensyn til EU's konkurrenceregler og henviser det ærede medlem til sit svar på parlamentsforespørgsel E-2689/03 fra Toine Manders (3).

Da der ikke foreligger bevis eller tegn på overtrædelser af EU-reglerne, mener Kommissionen, at de normale konkurrencemønstre mellem operatørerne — foruden de nævnte initiativer — vil resultere i fordele for forbrugerne. Dette kan ske i form af bedre informationer og attraktive særtilbud for grænseoverskridende tjenester blandt den mængde af indenlandske og grænseoverskridende tjenester, som en del af de forskellige mobiloperatører i hver medlemsstat tilbyder deres abonnenter. Skulle der opstå specifikke forståelsesproblemer blandt forbrugerne i en bestemt medlemsstat, mener Kommissionen, at den relevante nationale regulerende myndighed er i stand til at træffe de nødvendige foranstaltninger.

(1) Arbejdsdokument om takster for mobil roaming, GD Konkurrence, december 2000, som kan ses på følgende internetadresse: http://europa.eu.int/comm/competition/antitrust/others/sector_inquiries/roaming, EØF-Rådet: forordning nr. 17: første forordning om anvendelse af traktatens artikel 85 og 86, EFT P 13 af 21.2.1962.

(2) Den seneste oversigt kan findes på følgende internetadresse: http://europa.eu.int/information_society/topics/telecoms/regulatory/studies/documents/tariff_report_2002_12.pdf.

(3) Se side 416.